als_Latn dik_Latn sag_Latn
Vrasja e një arkëtareje banke dhe plagosja e rëndë e rojës së sigurisë nga një grabitës, i cili mendohet se është narkoman, ka tronditur dje kryeqytetin, duke sjellë dyshime mbi sigurinë.
Grabitja ndodhi në mes të ditës, në mes të njerëzve, ndërkohë që policia ende nuk ka një autor zyrtar për këtë krim të rëndë.
Grabitja ne banke, vritet arketarja
Gjithçka ka ndodhur brenda pak minutash tek ish-Xhamlliku, ku grabitësi kishte planifikuar të vidhte degën e bankës NGB, por situata i ka dalë jashtë kontrollit, duke lënë të vdekur nënën e dy fëmijëve, Leonora Kaloçi, 44 vjeçe, punonjëse e bankës dhe duke plagosur me dy plumba punonjësin e policisë private, Skënder Elmazi, 53 vjeç. Por, edhe punonjësit e tjerë të bankës kanë përjetuar tmerr, teksa autori qëllonte me armë ndaj të pranishmëve në ambientet e bankës. Punonjësit kanë aktivizuar alarmin e sigurisë, të lidhur me policinë, por grabitësi ka mundur të largohet para se uniformat blu të mbërrijnë në vendin e ngjarjes.
Alarmi në bankë
Nga të dhëna konfidenciale të grupit hetimor mësohet se alarmi për vjedhjen e bankës është dhënë rreth orës 14.50 minuta dhe menjëherë për në vendin e ngjarjes janë nisur shërbimet e Komisariatit Nr. 4. Nga ana tjetër, qytetarët e alarmuar nga disa krisma pistolete brenda ambienteve të bankës kanë njoftuar në sallën operative për vrasje te sheshi “Shtraus” (ish-Xhamlliku) dhe kjo ka alarmuar edhe më shumë policinë e kryeqytetit. Por, kur policët kanë mbërritur aty, gjithçka kishte marrë fund. Një person kishte qëlluar ndaj rojës së bankës dhe arkëtares, duke i plagosur rëndë dhe menjëherë ishte larguar nga banka.
I dyshuari
Fillimisht policia ka marrë karakteristikat e të dyshuarit, ndërkohë që, nga ana tjetër, janë nisur me urgjencë për në spital dy të plagosurit. Të gjitha shërbimeve policore u janë dhënë karakteristikat e të dyshuarit, që mësohet të ketë qenë një djalë rreth 25 vjeç, me kapele, i veshur me xhup të zi dhe me pantallona xhins, rreth 175 centimetra i gjatë, ndërkohë që poshtë xhupit kishte një bluze me vija të kuqe dhe të zeza, ndërsa mbante një çantë shpine. Pa kaluar as 30 minuta, shërbimet e Komisariatit Nr. 1 kanë gjetur një person, që përputhej me të gjitha karakteristikat, i cili është kapur pikërisht pranë sheshit “Avni Rustemi”, pranë një lokali të njohur. Patrulla e përgjithshme e ka shoqëruar atë për në Komisariatin Nr. 1, ndërkohë që më vonë, ai është dërguar në Drejtorinë e Policisë së Tiranës, ku është marrë në pyetje nga specialistët e grabitjeve, por që nuk ka ndonjë informacion zyrtar nëse është lënë i lirë, apo është arrestuar.
Hetimet te banka
Sipas dëshmive të para të mbledhura në vendin e ngjarjes, policia shpjegoi që grabitësi ka ardhur në anë të bankës, e cila ka fasadë xhami, ndërkohë që roja i sigurisë ka qenë i ulur në një cep brenda bankës. Kur ka vënë re rojën, ai ka qëlluar nga jashtë, duke e plagosur në këmbë atë, ndërkohë që më pas ka hyrë brenda, ku të gjithë punonjësit ishin tmerruar dhe njëkohësisht kishin shtypur butonin e alarmit. Në këto kushte, grabitësi i maskuar me kapele mendohet se e ka qëlluar sërish rojën, Skënder Elmazi, me një tjetër plumb në shpatull, ndërkohë që pistoletën ia ka drejtuar arkëtares Leonora Kaloçi. Aty ai mendohet se ka kërkuar paratë, por ka kuptuar se ishte alarmuar policia dhe ka qëlluar arkëtaren me një plumb në gjoks, ndërkohë që ka shtënë edhe disa herë në bankë. Më pas, ai është larguar me shpejtësi, duke përfituar edhe nga njerëzit e shumtë në këtë shesh dhe është arratisur.
Vdekja e arkëtares
Shërbimet policore kanë mbërritur në vendin e ngjarjes dhe bashkë me punonjësit e bankës, i kanë nisur dy të plagosurit për në spital. Fillimisht ata janë dërguar tek urgjenca e “Nënë Terezës”, por aty ka ndërruar jetë 44-vjeçarja, ndërkohë që 53-vjeçari paraqitej në gjendje të rëndë. Trupi i pajetë i saj është dërguar në morgun e Tiranës, ndërsa roja i sigurisë është dërguar për një ndërhyrje më të specializuar te Spitali Ushtarak. Nga ana tjetër, policia ka marrë në pyetje punonjësit e bankës, të cilët kanë qenë të rënduar psikologjikisht dhe nuk kanë mundur të japin shumë detaje. Por, paraprakisht, mësohet se i dyshuari nuk ka vjedhur asgjë. Gjithashtu, nga pamjet e kamerave të sigurisë, janë siguruar disa profile të autorit të krimit të rëndë, i cili dyshohet se është narkoman edhe për shkak të lëvizjeve të çrregullta që ka kryer gjatë momentin të masakrës në bankë. Gjithashtu, policia dyshon se ai nuk ka vepruar i vetëm, por është ndihmuar nga të paktën edhe një person tjetër. (Gazeta Shqip / Lezha.eu)
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn por_Latn als_Latn